མས་ཅད་དང་། དངོས་གྲུབ་འོད་ཟེར་རྣམ་པ་ལྔའི་ཚུལ་དུ་བསྡུས། བདག་ཅག་སྒྲུབ་མཆོག་འཁོར་དང་བཅས་པའི་སྒོ་གསུམ་ནོར་རྫས་དང་བཅས་པ་ལ་ཐིམ། ཚེ་དཔལ་སྟོབས་འབྱོར་ཡོངས་སུ་རྒྱས་པ་དང་། ཁྱད་པར་དཔའ་འཛངས་ཀྱི་རིགས་རྒྱུད། རིན་པོ་ཆེའི་གཏེར། བཟའ་བཅའ་བཏུང་བ། འདོད་ཡོན་རྣམ་པ་ལྔ། འབྲུ་སྣ། གོས་སྣ། རྐང་བཞིའི་ཕྱུགས་སོགས། ནམ་ཡང་ཟད་མི་ཤེས་པ་དངོས་གྲུབ་ཀྱི་གཏེར་ཆེན་པོ་འོད་ཟེར་སེར་པོའི་ཚུལ་དུ་ཐུགས་ཀ་ནས་བྱུང་། བདག་དང་གནས་ཁང་ནོར་རྫས་ལ་ཐིམ་པས་མི་ཟད་འདོད་དགུ་ལྷུན་གྲུབ་བདེ་ཆེན་ཟག་མེད་ཀྱི་ངོ་བོར་འབྱམས་ཀླས་པར་གྱུར། ཁྱད་པར་བདག་མདུན་ཡོངས་རྫོགས་ཐུགས་འོད་ཀྱི་རྩེ་མོར་ཀུན་བཟང་མཆོད་སྤྲིན་དཔག་ཏུ་མེད་པ་སྤྲོས་པས། ཞིང་ཁམས་རབ་འབྱམས་རྒྱ་མཚོའི་སྐུ་གསུམ། རྒྱལ་བ་སྲས་བཅས་ལ་མཆོད་པ་བླ་ན་མེད་པ་ཕུལ། བྱིན་རླབས་ནུས་མཐུ་ཐམས་ཅད་འོད་ཟེར་གྱི་རྣམ་པར་བསྡུས། རྟེན་རྫས། བདག་དང་སྦྱིན་བདག་གནས་ཡུལ་ནོར་རྫས་རྣམས་ལ་ཐིམ་པས། ཐུན་མོང་མཆོག་གི་དངོས་གྲུབ་མ་ལུས་པ་ཐོབ་པར་གྱུར། གཉིས་པ་བཟླས་པ་ནི། ཨོཾ་བཛྲ་ཀུ་ལི་མིལ་མན་སྭཱ་ཧཱ། སྙིང་པོ་ནི། ཨོཾ་བཛྲ་དྷ་ན་མ་ཏི་དེ་བ་ཛྙཱ་ཏེ་ཤ་ཤྭ་བི་ཀྲ་མ་ཙུ་ད་ཙུ་ད་སིདྡྷི་པུཥྚིཾ་ཝ་ཤཾ་ཀུ་རུ་སྭཱ་ཧཱ། ཉེ་སྙིང་ངོ་། །ཤམ་བུར། སཱ་དྷ་ཀ་ཤིཥྚྱ་ཀུལ་པ་རམ་པ་ར་ཨ་ཡུ་ཤྲཱི་ཙ་ཏུ། ཝཏྲ་ཧ་ཡ་ན་རཏྣ་བ་སུ་པཱ་ཤུ་སརྦ་སིདྡྷི་མེ་པྲ་ཡཙྪནྟུ་སྭཱ་ཧཱ། ནོར་བདག་ལྷ་གཉན་རྡོ་རྗེ་གཡུང་དྲུང་རྩལ་བསྐུལ་བསྐུལ། གཞི་ཚུགས། བརྒྱ་རྩ་སོགས། ཅི་རིགས་བཟླ། སྒྲུབ་པ་པོའི་སློབ་མ་རིགས་རྒྱུད་ཚེ་དཔལ་བཟའ་བཏུང་གོས་འབྲུ་ནོར། རིན་ཆེན་རྐང་བཞིའི་དངོས་གྲུབ་ཐམས་ཅད་བདག་ལ་རབ་ཏུ་སྩལ་བར་མཛད་དུ་གསོལ། གཞུང་འདི་ཉིད་དུ་དབང་བསྡུད་དང་རིགས་རྒྱུད་སྤེལ་བ་སོགས་ཀྱི་ཆེད་དུ། བསྒོམ་བཟླས་ཁྱད་པར་བ་གསུངས་པ་ཉིད་བྱས་ཀྱང་ལེགས། འོན་ཀྱང་བཟླས་པ་འདི་ཉིད་ཀྱིས་ཀྱང་དོན་ཚང་བ་ཡིན། གྲངས་ནི་འབུམ་ཕྲག་ལྷག་བཅས་སུ་བཟླ་དགོས་ཀྱང་། དུས་ཞག་གྲངས་ལྔ་བདུན་གང་འོས་མཚན་མའི་ངེས་པ་མ་རྙེད་བར་དུ། ཐུན་རེར་སྙིང་པོ་སྟོང་དང་། ཉེ་སྙིང་སུམ་བརྒྱའམ་ལྔ་བརྒྱ། ཉེ་སྙིང་དེ་ཉིད་ཀྱི་ཤམ་བུར་ནོར་རྫས་རིགས་རྒྱུད་སྤེལ་བའི་སྔགས་བཏགས་པ་བརྒྱའམ། ཉིས་བརྒྱ་ཙམ་བཟླས། གསུམ་པ་ཁ་བསྐང་། དབྱངས་གསལ། ཡེ་དྷར་གང་མང་བཟླའོ།། ༈ བཅུ་གསུམ་པ་ཕྱྭ་གཡང་འགུགས་པའི་རིམ་པ་ལ། སྤྱི་དང་བྱེ་བྲག་གཉིས་ཀྱ་ི་དང་པོ་ལའང་བཞིར་ཕྱེ་བའི་ཐོག་མར་བསྒོམ་དོན་ནི།
བདག་མདུན་ཐུགས་ཀའི་འོད་ཀྱིས་ཕྱོགས་བཅུའི་ཞིང་ནས་བླ་མ་ཡི་དམ་མཁའ་འགྲོ་ཆོས་སྐྱོང་ནོར་ལྷ་གཏེར་བདག་མ་ལུས་པ་མདུན་གྱི་ནམ་མཁར་བྱོན་པ་རྣམས་ཀྱིས། སྤྲུལ་པའི་ཕོ་ཉ་དང་འོད་ཟེར་སྟོང་གསུམ་རབ་འབྱམས་གང་བར་འཕྲོས་པས། བདག་གཞན་སྣོད་བཅུད་ཀུན་ལ་བྱིན་ཆེན་དབབ་ཅིང་། སྲིད་ཞིའི་དཔལ་འབྱོར་ཕུན་ཚོགས་ལེགས་བྱས་ཀྱི་ཕྱྭ་གཡང་ཐམས་ཅད་ཁྱབ་གདལ་ཆེན་པོར་སྩོལ་བའི་ལས་མཛད་པར་བསམ། གཉིས་པ་ཕྱི་སྣོད་ཀྱི་ཕྱྭ་གཡང་འགུགས་པ་ནི། ཀྱཻ། མཐོ་བ་སྲིད་གསུམ་ཡང་རྩེ་ནས། །རླུང་དཀྱིལ་རྒྱ་གྲམ་ཡན་བར་གྱི། །ཁམས་ལྔའི་ནུས་བཅུད་ཚེ་དཔལ་གཡང་། །དེང་འདིར་ཕྱྭ་གཡང་དཔལ་ཁུག་ཅིག །ཕྱོགས་བཅུ་དག་པའི་ཞིང་ཁམས་དང་། །འཛམ་གླིང་རྔ་ཡབ་གཞན་གསུམ་ནས། །དམ་པ་ཆོས་ཀྱི་ཆབ་སྲིད་དེ། །དེང་འདིར་ཕྱྭ་གཡང་དཔལ་ཁུག་ཅིག །ལྷ་གནས་སུམ་ཅུ་རྩ་གསུམ་དང་། །ལུས་འཕགས་ལུས་དང་འཕགས་པ་ནས། །མཐོ་རིས་སྙན་གྲགས་རྒྱལ་སྲིད་དེ། །དེང་འདིར༴ གནོད་སྦྱིན་གྲོང་ཁྱེར་ཁང་བཟང་དང་། །བ་ལང་སྤྱོད་གླིང་གཡོ་ལམ་ནས། །བ་ཕྱུགས་ནོར་མཛོད་རྨ་གཡང་དེ། །དེང་འདིར༴ མཐོ་རིས་ལྷ་གནས་གོང་མ་དང་། །སྒྲ་མི་སྙན་གཉིས་དེའི་ཟླ་ནས། །འཆི་མེད་ཚེ་ཡི་སྲོག་གཡང་དེ། །དེང་འདིར༴ བསམ་གཏན་བཞི་གནས་མན་ཆད་ནས། །ས་འོག་ལྟོ་འཕྱེ་གནས་ཡན་གྱི། །བདེ་སྐྱིད་མངའ་རིས་ཕུན་ཚོགས་དེ། །དེང་འདིར༴ གསུམ་པ་ནང་བཅུད་ཕྱྭ་གཡང་འགུགས་པ་ནི། ཀྱཻ། ཕྱོགས་བཅུ་དུས་གསུམ་བྱོན་པ་ཡི། །དཀོན་མཆོག་རིན་ཆེན་རྣམ་གསུམ་དང་། །རྩ་བརྒྱུད་བླ་མའི་བྱིན་རླབས་དེ། །དེང་འདིར་ཕྱྭ་གཡང་དཔལ་ཁུག་ཅིག །ཐེག་པ་རིམ་དགུ་རྒྱུད་སྡེ་བཞིའི། །ཡི་དམ་དཀྱིལ་འཁོར་ལྷ་ཚོགས་ཀྱི། །མཆོག་དང་ཐུན་མོང་དངོས་གྲུབ་དེ། །དེང་འདིར༴ གནས་གསུམ་དཔའ་བོ་མཁའ་འགྲོ་དང་། །ཆོས་སྲུང་དམ་ཅན་རྒྱ་མཚོའི་སྡེས། །གང་བཅོལ་གཡེལ་མེད་ཕྲིན་ལས་དེ། །དེང་འདིར༴ གནོད་སྦྱིན་དབུལ་སེལ་ནོར་སྐྱོང་ཚོགས། །མི་ཟད་འདོད་དགུར་དབང་རྣམས་ཀྱི། །དགོས་འབྱུང་ལོངས་སྤྱོད་གཏེར་མཛོད་དེ། །དེང་འདིར༴ རིགས་རུས་སྣག་འབྲང་རང་སྐྱེས་ལྷ། །འགོ་བའི་དགྲ་ལྷ་དཔུང་གཉེན་དུ། །མི་འབྲལ་ཟུང་དུ་འགྲོགས་པའི་གཡང་། །དེང་འདིར༴ དམ་ལྡན་དཀར་པོའི་ཕྱོགས་སྐྱོང་བའི། །ཡུལ་ལྷ་གཞི་བདག་གནས་སྲུང་རྣམས། །རྐྱེན་བསལ་མཐུན་སྒྲུབ་མི་འབྲལ་གཡང་། །དེང་འདིར༴ སྣང་སྲིད་སྣོད་བཅུད་དཀྱིལ་འཁོར་ལྷ། །གདོད་ནས་དག་པ་ལྷུན་གྲུབ་གཤིས། །གནས་ལུགས་ཕྱག་རྒྱ་ཆེན་པོའི་གཡང་། །དེང་འདིར༴ བཞི་པ་ཁྱད་པར་གྱི་ཕྱྭ་རབས་བྱ་བ་ནི། ཀྱཻ། ཚེ་དཔག་མེད་མགོན་པདྨ་འབྱུང་། །ཡིད་བཞིན་འཁོར་ལོ་རྣམ་པར་རྒྱལ། །འཆི་མེད་ལྷ་ཚོགས་ཚེ་བྱིན་དེ། །དེང་འདིར་ཕྱྭ་གཡང་དཔལ་ཁུག་ཅིག །ཤ་བ་རི་པ་ས་ར་ཧ། །གྲུབ་པའི་རྒྱལ་མོ་བི་རུ་སོགས། །འཆི་མེད་གྲུབ་པའི་རིག་འཛིན་ཆེ། །དེང་འདིར་༴ སྨན་ལྷ་མཆེད་བདུན་སྤྲུལ་པ་ལྔ། །དྲང་སྲོང་གྲུབ་པའི་སྒྲུབ་པ་ཡི། །ན་གསོ་འཆི་སློང་བདུད་རྩི་དེ། །དེང་འདིར༴ འཇམ་དཔལ་དབྱངས་ཅན་ཤེས་ཕྱིན་མ། །དེ་སོགས་ངག་གི་ལྷ་ཀུན་གྱི། །མཁྱེན་རབ་སྨྲ་བའི་སྤོབས་པ་དེ། །དེང་འདིར༴ སྙིང་རྗེའི་འགྲོ་མགོན་སྤྱན་རས་གཟིགས། །ས་དང་ལམ་གནས་བྱང་སེམས་རྣམས། །ཐུགས་བསྐྱེད་གཞན་དོན་ཕྱོགས་མེད་དེ། །དེང་འདིར༴ གསང་བདག་ཕྱག་རྡོར་རྟ་མགྲིན་སོགས། །གསང་རིགས་གཟུང་སྔགས་གྲུབ་བརྙེས་པས། །ལོག་འདྲེན་གཞོམ་པའི་མཐུ་སྟོབས་དེ། །དེང་འདིར༴ འདུལ་བ་མདོ་སྡེ་མ་མོ་སྔགས། །གསར་རྙིང་བསྟན་འཛིན་བརྒྱུད་བཅས་ཀྱི། །སྤངས་རྟོགས་བརྟུལ་ཤུགས་སྒྲུབ་འབྲས་ཏེ། །དེང་འདིར༴ རྒྱ་བོད་མཁན་སློབ་པཎ་གྲུབ་སོགས། །འཆད་ཉན་རྩོམ་བསྒྱུར་སྒོམ་བསྒྲུབ་རྒྱུན། །འཇིག་རྟེན་ཁྱབ་གདལ་གཙུག་ལག་ཚོགས། །དེང་འདིར༴ མོ་རྩིས་རྫས་སྔགས་སྒོམ་སྒྲུབ་སོགས། །ཟག་བཅས་ཟག་མེད་མངོན་མཁྱེན་ལྔས། །དུས་གསུམ་གསལ་སྟོན་པྲ་གཡང་དེ། །དེང་འདིར༴ པདྨ་ཐོད་ཕྲེང་བསྲུང་བ་ལྔ། །ནཱ་གརྫུ་ན་དྲང་སྲོང་ཚོགས། །སྲི་འདུལ་་སྲིད་སྤེལ་སྲུང་སྐྱོབས་གཡང་། །དེང་འདིར༴ ལྷ་བརྒྱད་ཀླུ་བརྒྱད་གནོད་སྦྱིན་བརྒྱད། །གཏེར་བདག་བློན་འཁོར་བརྒྱད་བཅས་ཀྱི། །འཛད་མེད་དབྱིག་གི་བང་མཛོད་དེ། །དེང་འདིར༴ ཛམ་ལྷ་ནོར་རྒྱུན་རྣམ་མང་བུ། །གནོད་སྦྱིན་སྡེ་དཔོན་འབྲོག་གནས་སོགས། །རྐང་བཞི་ཕྱུགས་འཕེལ་རྨ་གཡང་དེ། །དེང་འདིར༴ མཁར་ཁྱིམ་ཐབ་མཛོད་འདོད་འཇོའི་ལྷ། །མ་ཕྱིའི་གྲོགས་རྒྱལ་མཐིང་གེ་སོགས། །བཟའ་བཏུང་ཟས་བཅུད་སྲིས་གཡང་དེ། །དེང་འདིར༴ མ་དྲོས་ཆུ་བཞི་གངས་ཅན་རི། །འབིགས་བྱེད་ཡུལ་དྲུག་འཛམ་གླིང་སྤྱིའི། །སྐམ་གཤེར་ཡུལ་གནས་གཞི་བདག་གཡང་། །དེང་འདིར༴ ཁྱད་པར་ཏི་སེ་ཐང་ལྷ་རྨ། །མ་ཕམ་གནམ་མཚོ་ཁྲི་ཤོར་སོགས། །མདོ་ཁམས་གནས་བདག་རྨ་གཡང་དེ། །དེང་འདིར༴ ཆོས་རྒྱལ་རིགས་ལྡན་མང་བསྐུར་སོགས། །མི་དབང་གསེར་དངུལ་ཟངས་ལྕགས་ཀྱི། །འཁོར་ལོས་སྒྱུར་རྣམས་ཆབ་སྲིད་དེ། །དེང་འདིར༴ གཤེན་རབ་ཕྱྭ་ལྷ་དགུ་ཁྲི་འབུམ། །ཐུགས་ཀར་སུམ་བརྒྱ་དྲུག་ཅུ་སོགས། །གཡུང་དྲུང་བོན་དབང་ཕྱྭ་གཡང་དེ། །དེང་འདིར༴ འཕགས་བོད་བདེ་འབྱུང་ཨོ་རྒྱན་སོགས། །རྒྱལ་བསྟན་སྤེལ་ཞིང་ཆོས་ཀྱི་ཁྲིམས། །བསྟན་འགྲོ་དགེ་བའི་ལེགས་མཛད་དེ། །དེང་འདིར་༴ སྟག་གཟིག་རྒྱ་བོད་ཧོར་ཁྲོམ་སོགས། །ནོར་སྤེལ་དགྲ་འདུལ་སྲིད་སྐྱོང་བའི། །ཆེ་བཙན་སྟོབས་དཔལ་རྒྱལ་སྲིད་གཡང་། །དེང་འདིར༴ མཐའ་ཀླུ་དབུས་ལྗོངས་ཙི་ན་སོགས། །མི་རྒྱུད་ལོ་འབྲས་འཕན་དར་ཕྱུགས། །རིན་ཆེན་ཇ་དར་གོས་བཟང་གཡང་། །དེང་འདིར༴ ཀྱཻ། འཇིག་རྟེན་གསུམ་པོ་གང་ནའང་། །ཡུལ་བདེ་རྫོགས་བཙན་ལོ་འབྲས་ལེགས། །ཆོས་དར་ནོར་འཕེལ་ཕྱི་ཡི་གཡང་། །དེང་འདིར་༴ མི་ཆོས་རྒྱུད་འཕེལ་ནང་གཤན་མཐུན། །ཕོ་དཔའ་མོ་འཛངས་འོག་རྟ་མགྱོགས། །གོ་བཙན་མཚོན་རྣོ་ནང་གི་གཡང་། །དེང་འདིར༴ འཆད་རྩོད་རྩོམ་མཁས་དོན་གཉིས་འགྲུབ། །ཐོས་བསམ་བསྒོམ་པའི་རིམ་གཉིས་བརྟན། །མཐར་ཐུག་འཚང་རྒྱ་དོན་གྱི་གཡང་། །དེང་འདིར༴ ཕྱི་ནང་དྲང་སྲོང་གྲུབ་པའི་སྡེ། །ཚེ་ནོར་དཔལ་ཡོན་དབང་བསྒྱུར་ཞིང་། །རིག་སྔགས་དམོད་པ་གྲུབ་པའི་གཡང་། །དེང་འདིར༴ ཆོས་དབྱིངས་ཆོས་ཅན་བསླུ་མེད་མཐུས། །བདེན་པའི་ཚིག་ལ་དབང་རྣམས་ཀྱི། །ཅི་བཏབ་སྨོན་ལམ་གྲུབ་པའི་གཡང་། །དེང་འདིར༴ ཕར་ཕྱིན་བཅུ་དང་བསྡུ་དངོས་བཞིས། །སེམས་ཅན་སྒྲོལ་ཞིང་ཕྲིན་ལས་བཞིའི། །གང་འདུལ་འདྲེན་མཛད་འགྲོ་དོན་གཡང་། །དེང་འདིར༴ བསོད་ནམས་ཚོགས་རབ་མཐར་ཕྱིན་ཅིང་། །ཡེ་ཤེས་རྒྱུད་ལ་རང་འཕོས་པས། །ཚེ་གཅིག་རྡོ་རྗེ་འཆང་འགྲུབ་གཡང་། །དེང་འདིར༴ རྒྱལ་སྲིད་ཉེ་རིན་རྣམ་བདུན་དང་། །རྫས་བརྒྱད་རྟགས་བརྒྱད་ཤིས་པའི་བཟུགས། །འཇིག་རྟེན་དགེ་བྱེད་བཀྲ་ཤིས་གཡང་། །དེང་འདིར་ཕྱག་གཡང་དཔལ་ཁུག་ཅིག །བྱེ་བྲག་སྤོམ་ར་འཁོར་བཅས་ཀྱི་གཡང་འགུགས་པ་ལ་གཉིས་ཀྱི་དང་པོ་དམིགས་པ་ནི། བདག་མདུན་ཐུགས་འོད་ཀྱིས། ནོར་བདག་རྨ་གཉན་འཁོར་བཅས་ཐུགས་ཀར་ཕོག སྔོན་གྱི་དམ་བཅའ་དྲན་པ་དང་། སྒྲུབ་མཆོག་རྣམས་ལ་བརྩེ་བས་ཉེ་བར་དགོངས་པའི་མཐུས། སྤྲུལ་པ་དུ་མ་སྤྲོས་པ་རྣམས་ཀྱིས་སྣོད་བཅུད་འཇིག་རྟེན་གྱི་ཕྱྭ་གཡང་ཐམས་ཅད་བསྡུས་པ་དང་། བྱེ་བྲག་ནོར་སྦྱིན་དབང་པོའི་གནས་ཆེན་པོ་རྨ་ཡུལ་གྱི་ཟས་ནོར་ལོངས་སྤྱོད་དཔལ་འབྱོར་ཐམས་ཅད་བདག་དང་སྦྱིན་བདག་ནོར་རྫས་ལ་བསྟིམས་པས་ཕུན་སུམ་ཚོགས་པའི་རང་བཞིན་དུ་གྱུར། གཉིས་པ་ཕྱྭ་གཡང་འགུགས་པའི་རིམ་པ་ནི།
བསྭ། ཕྱོགས་ཕྱོགས་དེ་ནི་ཕ་ཀི་ན། །ཤར་ཕྱོགས་དུང་རི་དཀར་པོའི་རྩེར། །རྨ་ཡི་དིལ་ར་ཁྲ་མོ་ནས། །གཡང་ལྷ་རྨ་ཆེན་སྤོམ་ར་ནི། །འཁོར་ཚོགས་སུམ་བརྒྱ་དྲུག་ཅུ་རྣམས། །དར་དཀར་གཡབ་ཅིང་སྤྱན་འདྲེན་ན། །གཡང་རྟེན་འདི་ལ་བཞུགས་སུ་གསོལ། །སྣོད་བཅུད་ཕྱ་གཡང་དཔལ་ཁུག་ཅིག །རྫུ་འཕྲུལ་དབང་གི་གཞལ་ཡས་ནས། །ལྷ་ཆེན་སྣང་བ་འོད་ལྡན་ལ། །འདོད་དགུ་འབྱུང་བའི་དངོས་གྲུབ་ཡོད། །ཁུ་ཡེ་ཕྱྭ་དང་གཡང་དུ་ལེན། །ཕྱྭ་ཡུལ་སྣང་བ་གཡུ་རྩེ་ནས། །ཕྱྭ་བུ་ཀོང་ཚེ་ལེ་མན་ལ། །ནམ་མཁའ་མཛོད་ཀྱི་དངོས་གྲུབ་ཡོད། །ཁུ་ཡེ་ཕྱྭ་དང་གཡང་དུ་ལེན། །གཡང་བོན་སྟོན་པ་གཤེན་རབ་ལ། །ཐེག་ཆེན་གདམས་པའི་དངོས་གྲུབ་ཡོད། །བོན་གྱི་དཔལ་གཡང་བླ་མེད་དེ། །ཁུ་ཡེ༴ ལྷ་གཉན་རྨ་ཆེན་སྤོམ་ར་ལ། །ཁམས་གསུམ་སྲིད་པའི་དཔལ་གཡང་དང་། །བཙན་ཕྱུག་འཕན་དར་མངའ་ཐང་ཡོད། །ཁུ་ཡེ་ཕྱྭ་དང་གཡང་དུ་ལེན། །རྨ་སྟོད་རྩེ་ལྷ་བཅུ་གསུམ་ལ། །མི་གཡང་རྟ་གཡང་ནོར་གཡང་སོགས། །ཕྱྭ་གཡང་རྣམ་པ་བཅུ་གསུམ་ཡོད། །ཁུ་ཡེ༴ བླ་མཚོ་དཀར་མོའི་ནང་ཤེད་ནས། །རྨ་ལྕམ་ཀླུ་མོ་དཀར་མོ་ལ། །རིན་ཆེན་གཏེར་གྱི་ཕྱྭ་གཡང་ཡོད། །ཁུ་ཡེ༴ བླ་བྲག་ཤེལ་བྲག་དཀར་པོ་དང་། །འོག་རྟ་ཕ་བོང་དྲིལ་དཀར་གྱི། །ཅང་ཤེས་རྟ་ཡི་དངོས་གྲུབ་དེ། །ཁུ་ཡེ༴ ལྕང་མོ་དེ་ནི་འབྲི་ཕྱུགས་དང་། །དྲལ་པོ་དེ་ནི་གཡང་ཕྱུག་གི །མི་ཟད་རྐང་བཞི་ནོར་གྱི་ཚོགས། །ཁུ་ཡེ༴ བརྟན་པ་ས་བཞིའི་ཀློང་དཀྱིལ་ནས། །ས་ཡི་ལྷ་མོ་གསེར་མདོག་མས། །འཇིག་རྟེན་སྣོད་བཅུད་དཔལ་བསྡུས་ལ། །ཁུ་ཡེ༴ རྒྱ་མཚོ་ཀླུ་ཡི་ཕོ་བྲང་ནས། །ཆུ་ཡི་ལྷ་མོ་མདངས་ལྡན་མས། །འཇིག་རྟེན་སྣོད་བཅུད་དཔལ་བསྡུས་ལ། །ཁུ་ཡེ༴ སྲེག་བྱེད་རབ་འབར་ཀློང་དཀྱིལ་ནས། །